Knap 400 luksuriøse kvadratmeter i det centrale Aalborg. Lyder det tillokkende? Så skal du lige få hævet 14 millioner på opsparingen. EDC har netop inviteret offentligheden indenfor i det, der går for at være 'Aalborgs flotteste og fedeste lejlighed'. Beliggenheden kan der ikke rynkes på næsen af: Penthouselejligheden ligger på Nytorv i hjertet af Aalborg, og den nye ejer får rig mulighed for at sætte sit eget præg på lejlighedens udtryk. Billederne er nemlig illustrationer/visualiseringer og skal bruges som øjenåbner for nogle af muligheder, som det store areal åbner op for. De foreløbige planer skitserer en lejlighed, som i den ene ende har egen elevator, entré, bryggers, køkkenalrum, to opholdsstuer, badeværelse og en indskudt etage. I den anden ende er der værelsesafdeling med master bed-room med egen altan. Får man behov for mere plads og højere til himlen, kan den nye ejere trække ud på en af de to store tagterrasser. Har man ikke lige alle pengene på hånden, kan man med en udbetaling på 700.000 kroner sidde til en nettohusleje på 52.000 kroner om måneden.

Referat:
Hvis du synes kollegieværelset er blevet for lille, eller patricervillaen trænger til en opgradering - så er Nordjyllands dyreste lejlighed lige kommet på markedet.